
1.
Par Ogres novada operatīvās informācijas centra izveides uzsākšanu

Pamatojoties uz Pašvaldību likuma 4. panta pirmās daļas 18. punktu, 10. panta pirmās daļas 8. punktu, kā arī ņemot vērā Ogres novada sadarbības teritorijas civilās aizsardzības komisijas 2026. gada 24. augusta sēdē nolemto, reaģējot uz 2026. gada 22.–23. augusta vētras radītajiem plašajiem infrastruktūras un pamatpakalpojumu traucējumiem, pirms pastāvīgas institūcijas juridiskās izveides, lai efektivizētu civilās aizsardzības pasākumu nodrošināšanu, operatīvās informācijas apkopošanu un koordinēšanu visā novada teritorijā, ir nepieciešama nekavējoša rīcība iedzīvotāju drošības un pamatvajadzību nodrošināšanai. Ogres novada pašvaldības dome, izskatījusi sagatavoto lēmumprojektu:

balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Santa Ločmele, Sarmīte Ozoliņa), "Pret" – nav, "Atturas" – 2 (Mariss Martinsons, Uldis Skudra), "Nepiedalās" – nav, 
Ogres novada pašvaldības dome NOLEMJ:

1. Uzsākt Ogres novada operatīvās informācijas centra (turpmāk – POIC) izveides procesu ar mērķi centralizēt un nodrošināt diennakts (24/7) operatīvās informācijas apriti, civilās aizsardzības pasākumu koordināciju un pašvaldības kritiskās infrastruktūras uzraudzību Ogres novada administratīvajā teritorijā.
2. Līdz POIC pilnvērtīgai juridiskai un faktiskai izveidei uzdot Ogres novada pašvaldības izpilddirektoram nekavējoties, izmantojot esošos Ogres novada pašvaldības (turpmāk – pašvaldība) administrācijas un Ogres novada pašvaldības policijas resursus, ieviest pagaidu operatīvās informācijas aprites un krīzes situāciju koordinācijas algoritmu, nodrošinot vienotu un nepārtrauktu (24/7) iedzīvotāju apziņošanu un pašvaldības pamatpakalpojumu traucējumu monitoringu.
3. Uzdot pašvaldības Centrālās administrācijas Juridiskajai nodaļai sadarbībā ar Ogres novada pašvaldības policiju, Ogres novada sadarbības teritorijas civilās aizsardzības komisiju un pašvaldības Centrālās administrācijas Stratēģiskās plānošanas nodaļu divu mēnešu laikā no šī lēmuma spēkā stāšanās dienas izstrādāt un iesniegt izskatīšanai Ogres novada pašvaldības izpilddirektoram POIC darbību reglamentējoša, iekšējā normatīvā akta projektu.
4. Uzdot Ogres novada pašvaldības izpilddirektoram trīs mēnešu laikā no šī lēmuma spēkā stāšanās dienas sagatavot un iesniegt Ogres novada sadarbības teritorijas civilās aizsardzības komisijas priekšsēdētājam:
4.1. POIC materiāltehniskā nodrošinājuma plānu;
4.2. finanšu aprēķinu un tāmes projektu POIC darbības uzsākšanai, iekļaušanai Ogres novada pašvaldības struktūrā un 2027. gada budžeta projektā.
5. Lēmuma izpildes kontroli uzdot Ogres novada pašvaldības domes priekšsēdētājam.


(Sēdes vadītāja,
domes priekšsēdētāja A. Kraujas paraksts)

